
AUCTOR. 


Lectori  Benevolo. 


Sententia  quadam  physiologica  illustranda  uti 
ad  dissertationem  inauguralem  meam  conscriben- 
dam mihi  propositum  erat.  Tamen,  quamquam 
bene  scio,  morborum  historias,  quibus  ad  disser- 
tationes conscribendas  utamur,  a paucissimis 
tantum  perlegi,  partim  quia  res  centies  conscri- 
ptas contineant,  partim  quod  enarrata  ipsa, 
etiamsi  novi  aliquid  contineant,  mentis  acumine 
diligentiaque  et  assiduitate  in  rebus  observan- 
dis indigeant,  tamen  morbi  historiam,  Tibi,  Lector 
benevole,  traditurus  sum.  Res  enim  gravioris 
mihi  videbatur  momenti,  qua  perscrutanda  plus 
utilitatis  medicinae  me  allaturum  esse  putarem, 
quam  si  libellum  conscripsissem,  sententiis  alio- 
rum auctorum  plenum  ac  compilatum.  Tironi 
enim,  qui,  ut  legibus  academicis  benignis  sa- 


pientibusque  satisfaciat,  specimen  quoddam  publici 
juris  dare  coactus  est,  ut  candidatum  nimirum  i 
vitam  discipuli  cum  vita  practica  commutare  coe- 
pisse appareat,  justus  incidit  metus,  ne  res  illa,, 
quam  tractandam  sibi  proposuerit,  aut  trita  inve- 
niatur decantataque,  aut  suas  excedat  vires. 
Simpliciter  igitur  atque  sine  ornamentis  rationis; 
dicendi  enarrabo  historiam  morbi,  per  longius* 
temporis  spatium  diligenter  observati,  arbitrum, 
haud  iniquum  te,  Lector  benevole,  mihi  futurumi 
esse  confisus. 

Benigno  animo  accipias  opusculum. 

Viris  autem  humanissimis  omnibus,  qui  ini 
hac  dissertatione  conscribenda  et  consilio  eti 
opera  me  adjuvarunt,  111.  Juengken,  111.  Mul- 
ier, Cei.  Froriep,  Exp.  Simon  a me  impe— 

/ 

trare  non  possum,  quin  publice  maximas  agam 
gratias. 

HISTORIA  MORBI. 

Pet.  Fridericus  Brandes,  annos  quatuordecim  natus, 
die  quinto  decimo  mensis  Novembris  ad  nosocomium 
Caritatis  allatus  est.  Cujus  primus  adspectus  jam  nos 
docuit,  constitutione  eum  esse  maxime  lymphatica;  facies 
erat  efflata,  crines  flavi,  labia  crassa,  simae  nares,  totius 
corporis  cutis  pallida!  Quae  omnia  systema  venosum 
omnino  praevalere  indicabant.  Accuratius  cum  eum  in- 
spiceremus, hydrops  inveniebatur  ascites  magnitudinis  in- 
gentis, oedema  scroti  et  femoris  sinistri.  Prae  ceteris 
nobis  in  oculos  incidit  tumor  ingens  in  genu  sinistro, 
qui  cingebatur  venis  superficialibus,  quae  funes  quasi 
coerulei  cassem  formabant. 

Primo  adspectu  hydarthrum  propter  corporis  totius 
dispositionem  hydropicam  suspicatus  essem;  jam  vero 
forma,  cum  quasi  circulo  cinctum  videretur  genu  et  prae- 
cipue ipsa  exploratione  manuali,  qua  tumor  inveniretur 
modice  durus,  et  parvo  tantum  loco  circumscripto  ani- 
madverteretur fluctuatio,  opinio  haec  rejecta  est.  Tumor 
albus  tam  mirae  magnitudinis  non  invenitur;  pseudo- 

plasma  1)  igitur  quoddam  nos  inventuros  esse,  facile 
apparuit.  Quod  cujusquam  naturae  esset,  exploratio  et 
anatomica  et  microscopica,  in  posterum  habenda,  docere 
nos  debuit.  Constitutio  hominis  omnino  cachectica  su- 
spicionem provocavit  justam,  materiam  pathicam  ad  locum 
affectionis  non  tantum  pertinere,  sed  morbum  universo 
hominis  corpori  inhaerere.  — 

Quod  attinet  ad: 

/ 

’ PRAETERITA 

puer,  se  semper  floruisse  valetudine  egregie  bona  edixit. 
Nec  unquam  intumescendae  glandularum  sub  maxillarium, 
ulcera  scrophulosa,  impetigines,  laesiones  functionis  tra- 
ctus intestinalis,  aliaeve  affectiones,  quae  ad  dyscrasiam 
praedisponentem  pertinent,  se  ostenderant.  Parentes  ru- 
stici constitutione  valent  robusta;  puer  ipse,  rure  natus, 
a prima  vitae  aetate  usque  ad  hoc  tempus  rusticis  sem- 
per officiis  occupatus  fuit,  ita  ut  remediis  illis  duobus,  in 
constitutione  lymphatica  tantum  valentibus,  corporis  ex- 
ercitatione, aerisque  salubris  usu  semper  frueretur. 

Ante  has  quatuor  hebdomades,  de  arbore  desiliens 
genu  dextrum  illisit  trunco  arboris,  ita  ut  humi  sterne- 
retur. Tamen,  quominus  domum  sese  converteret,  non 
impeditus,  doloribus  omnino  vacuus,  laeso  femore  usus 
est  aeque  ac  integro.  Diebus  octo  praeterlapsis,  genu 
intumescere  coepit,  in  dies  tumor  crevit,  sed  quamvis 


1)  Vide:  Canstatt,  Specielle  Pathologie  und  Therapie 

191. 

dolores  ab  initio  non  omnino  deessent,  facultas  eundi 
non  sublata  est.  Ita  res  cedit  usque  ad  Calendas  No- 
vembres. Quo  tempore  movendo  femore,  cum  dolores 
exsisterent  graviores,  lectulum  petiit;  neque  ita  longe 
post  signa  hydropica  insecuta  sunt,  et  aegrotus,  diebus 
duo  de  triginta  a morbi  initio  praeterlapsis,  nosocomium 
adiit. 

STATUS  PRAESENS. 

Exploratio  manualis  nos  docet:  tumorem  modice 
durum,  laevem  splendentemque,  venis  varicosis  superficia- 
libus circumdatum,  cum  graviore  impressu  uteremur, 
dolore  affectum,  ossis  femoris  partem  inferiorem  includere. 
Femur  cum  fixum  teneremus,  facile  tibia  fibulaque  mo- 
veri, patella  condylusque  externus  et  internus  tibiae  tactu 
distincte  explorari  potuerunt,  ita  ut  tumorem  in  osse  fe- 
moris tantum  insistere  facile  appareret.  Magnitudo  in- 
tumescentiae  videbatur  eximia;  extendebatur  enim  ab  con- 
dylis usque  ad  femoris  superiorem  partem , ita  ut  decem 
digitos  longam  eam  emetirer;  genu  taenia  circumdatum 
inveni  digitos  viginti  quinque  in  circuitu  continens.  Uno 
tantum  in  loco  tumoris,  ut  supra  jam  dixi,  modice  duri 
circumscripto  percipiebatur  fluctuatio  spuria;  quo  factum 
est,  ut  mox  apertum  hoc  loco  fore  tumorem,  pro  certo 
haberemus.  Temperatura  in  loco  affecto  permagne  aucta, 
reactio  totius  corporis  minor  videbatur.  Pulsus  magnus 
apparuit,  mollis,  modice  acceleratus,  ita  ut  centum  vi- 
ginti ictus  in  horae  sexagesima  parte  enumerarentur. 
Exploratione  cavi  thoracis  facta,  praeter  hypertrophiam 

eordis,  quae  non  magni  visa  est  momenti,  nihil,  quod 
memorando  sit  dignum,  invenimus.  Organorum  cavi  ab- 
dominis conditionem  cum  explorarem,  hypertrophiam  he- 
patis, quae  minoris  erat  momenti,  et  percussione  et  ma- 
nuum palpatione  adjutus,  expertus  sum.  Aegrotus  inte- 
gra gaudebat  fame,  lingua  apparebat  pura,  functiones 
tractus  intestinalis  omnino  illaesae.  Cutis  et  renum  se- 

' ' ' t 

cretiones  minutae  erant;  inveniebatur  enim  cutis  semper 
sicca,  arida,  urina  flava  parcaque,  cui  tamen  albuminis 
nihil  influit. 

Venimus  ad  difficiliorem  dissertatiunculae  hujus  par- 
tem ad 

MORBI  DIAGNOSIN. 

Dictum  jam  antea  erat,  tumorem  nos  pseudoplasmat 
quoddam  habuisse.  Altera  incidit  quaestio,  utrum  pseu- 
doplasuia  hoc  esset  benignae  naturae  an  malignae?  Quai 
de  re  ut  dicere  aliquid  mihi  liceat,  peto.  Pseudoplasma-- 
tum  quum  divisionem  instituere  volumus,  tria  praecipue 
inveniuntur  momenta,  graviora  et  apta  ad  dividendum: 
primum,  quae  accuratiora,  sectione  facta,  de  structura, 
docent  oculi  inermes  et  microscopio  armati; 
tum,  quae  docet  analysis  chemica; 
denique,  quomodo  singulae  pseudoplasmatum  cellulae 
primitivae  nucleatae  crescunt  et  excoluntur. 

Schwannii  enim  experimentis  docti,  cellularum 
nucleatarum  nucleum  aliis  recentibus  cellulis  matricem 
esse  atque  ita  cujusque  corporis  animalium  materiam  ex- 
sistere scimus.  Quam  eandem  rationem  in  pathologicis 

quoque  esse  formationibus  Joan.  Miiller  in  libro  (1), 
cui  scribendo  id  temporis  intentus  est,  docet  et  demon- 
strat, maximi  in  ordine  pseudoplasmatum  constituenda 
momenti  esse,  quo  diverso  modo  diversae  hae  cellulae 
primitivae  excolantur  (2).  Quae  cum  ita  sint,  siquidem 
etiacrf  nobis  sectione  facta,  his  tribus  momentis  dividendi 
adjutis,  facile  est  intellectu,  utrum  tumor  quidam  mali- 
gnae sit  naturae  an  benignae,  quid  illud  interest  medici 
practici?  Jam  ante  amputationem  factam  scire  eum  opus 
est,  cujusquam  naturae  sit  tumor.  Quaenam  igitur  sunt 
in  corpore  adhuc  intacto  tumorum  signa  pathognomonica? 
Qua  de  re,  quum  multa  jam  disputata  essent  a medicis, 
diversis  constitutis  symptomatibus,  quae  pseudoplasmatum 
malignorum  sola  essent  atque  una,  de  hac  re  tamen  ar- 
tem medicorum  non  ita  magno  esse  numero  facile  £ip- 
paret.  Venas,  quasi  funes  in  superficie  pseudoplasmatum 
apparentes  medici  permulti  edixerunt  signum  esse  naturae 
malignae;  quam  quidem  sententiam  Joan.  Mueller  in 
libro  egregio,  cujus  jam  antea  memoravi,  rejicit  (3).  Alii 
alia  constituerunt  signa  pathegnomonica,  plerutnque  vero, 
ut  ipsi  edicunt,  fallacia.  Respiciamus  igitur,  rebus  in  in- 
certo positis,  corporis  aegroti  universi  conditionem,  mala 
graviora  e cachectica  plerumque  procreari  matrice,  ha- 
bentes. 


(1)  Joli.  Mulier,  liber  den  feinern.  Bau  «ler  Gescluvttlste. 
Berlin.  1838. 

(2)  Ibidem  pag.  7 et  8. 

(3)  i>ag.  10. 

Nostro  quoque  in  casu  diagnosis  certa  non  consti- 

/ 

tuta  est.  Videamus  in  posterum,  quae  fuerit  tumoris  na- 
tura, cum  expertum  habeamus,  quae  exploratio  anato- 
mica, microscopica  et  chemica  docuerint. 

PROGNOSIS. 

Praeterquam,  quod  tumor  ipse  naturae  videbatur 
malignae,  constitutio  pueri  lymphatica,  hydrops  debilitas- 
que universa  exitum  omnino  dubium  esse  nec  spem  per- 
multam vitae  conservandae  habendam  docuerunt. 

CURA. 

In  dies  tumor  increvit,  hydrops  auctus  esj;,  vires 
magis  magisque  consumebantur.  Unicum  remedium  po- 
situm erat  in  femoris  amputatione;  quae  igitur  facta  est, 
ita  ut  lobi  tegentes  servarentur.  Tum  vulnus  per  horas 
sex  spongia  humida  tectum,  postea  fasciis  devinctum  est; 
nec  minus  pharmaceutica  cura,  quam  diaetetica  provisum 
est,  ut  pars  vulneris  quam  maxima  per  primam  intentio- 
nem ad  integrum  perducatur.  Pro  usu  interno  aegroto 
per  diem  decoctum  Althaeae  unciarum  sex,  addita  acidi 
muriatici  drachma  dimidia  dedimus;  tum  quoque,  ut  vi- 
res ejus  adjuvaremus,  praescriptum  est: 

Rp.  Lichen.  Carrageen  ^i 

Coqu.  cum  Aqu.  31V  ad  Collat.  gii 
Adde  Tinct.  aromaticae  5* 

Sacchari  albi  ~i 

M.  D.  S.  Per  diem  consumatur. 

Vulnere  ipso  leviter  tecto  provisum  est,  ne  quid 
perniciosi  superveniat. 


/ 

Aegrotus  operatione  tanta,  nec  non  sanguinis  jactura 
haud  parva  factis,  pro  tempore  bene  se  habuit.  Uno 
tenore  ex  vulnere  seri  permagna  copia  effluxit 5 quo  fa- 
ctum est,  ut  hydrops  paulatim  succumberet.  Aegrotus 
somno  gaudebat  tranquillo,  functiones  omnes  illaesae  vi- 
debantur, reactio  parva.  De  exitu  morbi  in  posterum 
referatur. 

I 

Transeamus  ad  ea, 

QUAE  DOCUERIT  SECTIO  IN  FEMORE  AMPUTATO 

INSTITUTA. 

Tela  cellulosa  cuti  supposita  stratum  ostendebat,  di- 
gitum dimidium  crassum,  sero  permulto  infiltratum.  Fa? 
sciae  musculares  paululum  intumuerant,  conspissatae  et 
in  substantiam  cartilagineo-gelatinosam  splencf&ntem,  facile 
loco  movendam  mutatae  erant.  Musculi  omnes  erant 
infiltrati  et  rub#is  lucidi  (qualis  in  locis  cruris  non  de- 
pravatis, in  musculis  tibiae  et  pedis  conspiciebatur)  om- 
nino indigebant,  magisque  coloris  erant  subalbidi  et  pro- 
fundiores sordide  subflavi  canique.  Videbantur  quoque 
musculi  pondere  privati  et  tenuiores  facti,  cum  impetu 
tumoris  essent  compressi. 

Tum  osse  femoris  ad  longitudinem  serra  persecato, 
in  oculos  cedit  in  primis,  conditio  articulationis  genu. 
Membrana  synovialis  enim,  nec  minus  apparatus  genu 
ligamentosus  exsudato  aquoso  amplificata,  et  interiore 
planitie  relaxata,  emollitaque  fuerunt,  alio  loco  rubefa- 
cta alio  tumentia  in  toris  singulis  informibus,  oedemato- 
sis.  Sugillationes  quoque  telarum  relaxatarum  ubique 

inveniebantur.  Quae  relaxatio  oedematosa  praecipue  ade- 
rat iis  locis,  quibus  membrana  synovialis  a margine 
cartilaginum  semilunarium  exorta  ossis  superficiem  ipsam 
tegit.  Massae  ubique  eminentes  gelatinosae  similes  non- 
nunquam  videbantur  coronis  brassicae  oleraceae  botryti- 
dis.  Cavum  articulationis  genu  omnino  expletum  erat 
sero  flavo  et  in  osse  femori?  unum  et  dimidium  circiter 
pollicem  excedebat  locum,  quo  condyli  femoris  positi 
sunt;  quo  factum  est,  ut  exploratione  aegroti  priore  tem- 
pore instituta  fluctuationem  spuriam  in  loco  eodem  su- 
pra patellam  posito  tactu  percipere  putaremus.  « — 

Prae  ceteris  autem  in  oculos  cecidit  transformatio 
ossis  ipsius;  per  totam  enim  longitudinem  ab  condylis  us- 
que ad  femoris  superiorem  partem,  non  paulo  a loco 
amputationis  distantem,  substantia  commutata  erat.  Quae 
commutatio  os,  a cujus  superficie  proficiebatur,  undique 
cingebat.  Natura  spongiosa  epiphyseos  (quae  optime 
hoc  casu  in  conspectum  venit,  cum  pueri  adhuc  quatuor- 
decim  annos  nati,  epiphysis  atque  diaphysis  nondum  impli- 
catae essent,  sed  cartilagine  intersistente  jungerentur) 
sublata  et  in  substantiam  compactam,  qualis  in  ossibus 
tubulosis  invenitur,  commutata  erat.  Nonnullis  tantum 
locis  telam  .spongiosam  priore  tempore  exstitisse  apparuit. 
Os  femoris  ipsum  ossi  tubuloso  minime  simile  videbatur. 
Dimidium  enim  inferius  in  substantiam  compactam  ebur- 
neam mutatum  erat;  cavum  medullare  omnino  expletum 
erat,  medullae  ossium  ne  vestigium  quidem  inveniri  po- 
tuit. Paulo  superius  naturam  ossis  tubulosam  cognoscere 

quidem  potuisses,  minime  vero  tela  spongiosa  integra  ap- 
paruit; parietes  enim  cellularum  medullarium,  substantia 
ossea  excrescente  condensati  erant;  quo  factum  est,  ut 
haec  quoque  spongiosa  ossis  pars  compactae  ossis  sub- 
stantiae similes  videretur.  Quod  autem  prae  caeteris  mi- 
rum visum  est,  in  exteriore  ossis  superficie  animadver- 
timus. Illico  enim  sub  periosteo  ipso,  luxuria  apparuit 
ossea,  primum  orta  in  lamellarum  singularum  fibrarum- 
que forma,  quae  directis  ad  perpendiculum  lineis  ab 
osse  tubulari  proficiscebantur  (quales  prae  caeteris  prope 
loco  amputationis  perspici  potuerunt).  Inferiore  ossis 
parte , qua  tumor  magis  jam  excreverat,  duo  se  ostende- 
runt strata  diversa.  Quorum  alterum  ab  ossis  parte  po- 
steriore profectum,  structura^aut  densioris  aut  spongio- 
sae mollioris,  substantiam  formabat  osseam  singulas  tan- 
tum lamellas  molliores  fibrasque  continentem;  locis  non- 
nullis in  hoc  strato  luxuriae  apparebant  egregie  durae 
cum  persecares,  marmori  similes,  ex  albido  rubri,  quae 
maxime  evolutae  videbantur  prope  condylis.  Durities  ibi 
apparuit  omnino  ossea,  eburnea.  Stratum  alterum  super- 
ficiei propius  positum,  substantiae  fuit  paululum  mollio- 
ris, ex  qua,  cum  imprimeres,  facile  humoris  aliquid 
cruenti  exprimi  potuit.  Plerumque  in  massa  hac  vasa 
modice  condensata,  ex  rubro  cana  ramificata  erant;  sub- 
stantias pathicas  hic  formari,  et  ossificationem  nondum 
perfectam  esse,  facile  apparuit. 

Et  os  femoris  et  partes  molles,  ejus  integumenta 
ab  loco  illo,  quo  amputatio  facta  est,  omnino  sanae  ap- 

paruerunt;  in  tibia  quoque  fibulaque  et  patella  nihil  ae- 
groti perspici  potuit,  exceptis  punctis  nonnullis  canis 
mollioribusque,  quae,  cum  in  tibiae  medulla  invenirentur, 
formationis  pathicae  prima  videbantur  esse  momenta. 
QUAE  DOCUERIT  M1CROSCOPIUM. 

In  tumoris  parte,  cujus  ossificatio  nondum  peracta 

' i 

erat,  id  est:  in  secundo  . molliore  strato,  de  quo  supra 
diximus,  tela  paene  fibrosa  apparuit  spongiosa,  granula 
parva  longitudinalia  cellulasque  primitivas  ubique  conti- 
nens. Quae  granula  proxima  videntur  corpusculis  carti- 
laginum normalibus,  paululum  tantum  majora.  Tela 
fibrosa,  quae  fundamentum  constituit  prae  caeteris  simi- 
lis videtur  cartilagini  ossium,  antequam  ad  ossificationem 
perducta  est,  tamen  diver^j, quoad  structuram.  Stratum 
tumoris  alterum,  ad  ossificationem  jam  perductum,  ejus- 
dem naturae  inveniebatur,  eadem  ex  tela  formatum,  sed 
ad  majorem  jam  evolutionis  gradum  provectum. 

QUAE  DOCUERIT  ANALYS1S  CHEMICA. 

Analysi  chemica  experti  sumus,  tumoris  partem 
molliorem  cartilagini  ossium  proximam  esse;  massa  enim 
cocta,  gelatinam  accepimus,  quae  colla  fuit,  non  chon- 
drine  (1). 

(1)  Addatur  lioc  loco  analvsis  cliemica,  quam  exp,  Simonis 
officiosa  voluntate  accepi  5 dicit  eniin  vir  hic: 

Eine  gewisse  JVIenge  dieser  feslen  Substanz  wurde  andauernd 
mit  Wasser  gekoclit , und  gah  oline  Sclnvierigkeil  einen  stark  ge- 
latinirenden  Leiin , welclier  durcli  Alkoliol  in  weissen  reicliliclien 
Floclcen  gefiillt  wurde;  diese  Flocken , naclidem  sie  init  Alkoliol 
gewasclien  waren,  wurden  in  Wasser  gelOst;  es  hewirkte  in  der 

Re  in  omucs  partes  accuratim  perscrutata,  certi  ali- 
quid dicendum  videtur,  quoad  diagnosin,  certumque  con- 
stituendum morbi  nomen.  Quod  quamvis  experto  me- 
dico non  ita  difficile  appareat  cognitu,  tironi  tamen,  in 
medicinam  quasi  intranti,  majoris  videri  potest  momenti. 
Quanta  enim  est  diversissimarum  copia  sententiarum,  quas 
medici  docuerunt  expertissimi!  quanta  librorum  moles,  de 
pseudoplasmatibus  scriptorum!  Non  operae  pretium  vi- 
detur enarrare  nomina  omnia,  quae  tumoribus  malignis 
hic,  quae  ille  dederit  auctor,  nec  signa  pathognomonica 
addere,  quae  secuti  alii  alia  pseudoplasmatum  genera  di- 
vidi voluerunt.  Omittatur  tota  litteratura  pseudoplasma- 
tum, quam,  ut  taceam  de  caeteris,  in  dissertatione  una- 
quaque, aut  de  fungo  medullari,  aut  de  carcinomate,  aut 
de  osteosteatomate,  sarcomate  etc.  scripta,  aliisve  opuscu- 


Losung  weder  EssigsSure  nocli  Alaun  eine  Triilnmg  oder  Fiillung; 
durclr  Gerbstiure,  Plalinclilorid  und  Jod-Tinklur  wurden  starke 
'Niederselllage ; durcli  Kalium-eisen-cyanur  und  essigsaures  Bleioxyd 
ITrilbungen  erlialten.  Ein  Theil  dieser  feslen  Substanz  wurde  in 
diinne  Sclieiben  geselinitten , getrocknet,  gerieben,  und  im  Oel- 
bade  vollslandig  vom  Wasser  befreit.  100  Tlieile  dieser  trocknen 
Subslanz  hinterliessen  beim  Verbrennen  99,93  feuerbestandige 


Salzej  diese  bestanden  aus ; 

Basiscli  pliosphorsaurem  Kalk  . . • 35,85 

Koblensaurem  Kalk  . . . . _ 2 70 

Pliospliorsaurer  Magnesia  . 0 58 

Chlornatrium  . . , t _ _ 0 52 

Andren  lOsliclien  Salzen  . . O 


In  primis  igitur  calcis  carbonici  quantitas,  qualis  in  ossibus 
integris  invenitur,  diminuta  est;  quam  diminutionem  in  ossium 
morbis  persaepe  exoriri,  scimus. 

lis  invenire  potes;  redeamus  ad  libellum  Joan.  Miillerii, 
praeceptoris  maxime  venerati,  qui,  quod  in  libro  suo,, 
adhuc  non  perfecto,  publice  edicturus  est,  maxima  cum 
benevolentia  in  auditorio  jam  nobis  auscultantibus  protu- 
lit. Pro  quibus  summis  meritis  non  fieri  potest,  ut  ni- 
mis magnas  unquam  viro  huic  illustrissimo  habeamus^ 
gratias.  Disciplinam  igitur  Miillerii  secutus,  osteoidem  i 
tumorem  nostrum  appellandum  esse  puto. 

Osteoides  enim  sui  generis  pseudoplasmata  sunt, 
non  minus  naturae  malignae,  quam  carcinomata  ipsa,  ta- 
men omnino  ab  iis  diversa.  Formati  sunt  tumores  eX' 
substantia  ossea  plerumque  tenera,  quam  facile  frangere: 
et  discindere  potes.  Qui  cum  ossibus  tubulosis  saepis- 
sime insidentes  inveniuntur,  tum  maxime  in  ossis  femoris- 
parte  inferiore  animadvertuntur,  tamen  non  morbum  for- 
mant, ossibus  proprium,  cum  in  aliis  quoque  corporis 
partibus  inveniantur.  Remoti  amputatione  artuum,  quibus 
insistunt,  alio  loco  apparent.  Memini  exemplorum  ejus- 
modi duorum,  a Miillerio  nobis  traditorum,  quorum 
in  altero,  amputatione  femoris  facta,  pleura  in  ingentem 
tumorem  durissimum  osteoidem  degeneraret;  in  altero 
casu  tumorem  femoris  osteoidem  similes  tumores  in  pe- 
ritoneo et  tela  cellulosa  subserosa  subsequebantur,  ingens 
tumor  osteoides  vasa  cruralia  prope  annulum  cruralem 
circumdabat,  in  ipsis  etiam  pulmonibus  ossificationes  non 
parvae  inventae  sunt. 

Exempla  aliqua  tumoris  osteoidis  in  scriptis  chirur- 
gorum inveniuntur,  commixta  cum  aliis  morbis.  Similem 

femoris  degenerationem  e.  g.  Weidmann  in  libro  de 
steatomatibus,  Moguntiaeci  1817  Tab.  V.  icone  illustravit. 
Huc  etiam  pertinere  videtur  Tab.  IV.  libri  Fr.  L.  Au- 
gustin  de  spina  ventosa.  Hal.  1797. 

Osteoides  peculiaris  naturae  atque  indolis  ex  luxu- 
ria ossea  exoriuntur,  omninoque  differunt,  quoad  structu- 
ram, de  qua  jam  ante  (1)  dictum,  ab  osteosarcomate, 

V 

enchondromate,  ossium  fungo.  A carcinomate  osteoidem  9 
maxime  abhorrere  docet  analysis  chemica;  quam  divi- 
dendi rationem  secutis  nobis  quum  tria  tumorum  genera 
i instituere  liceat,  prout  diversa  in  iis  elementa  praeva- 
leant : 

primum:  tumores  albuminosi,  in  quibus  albuminis 
(carcinoma), 

secundum:  tumores  glutinosi,  in  quibus  collae  (en- 
chondroma), 

tertium:  tumores  adiposi,  in  quibus  adipis  (lipoma) 
prae  caeteris  praevalet  copia,  carcinomata  tumoribus  al- 
buminosis  addenda  sunt.  Alia  est  osteoidis  ratio:  in 
quo,  etsi  malignae  naturae  tumore,  tamen  colla  praestat, 
ut  supra  ostendimus. 

Ex  momentis  illis  tribus,  ad  dividendos  tumores 
aptis,  quorum  supra  (2)  memoravi,  quamquam  unum- 
quodque maxime  nos  adjuvat,  tamen  uno  singulo  adjuti, 
certi  aliquid  de  morbi  natura  edicere  non  possumus. 
Sunt  enim  tumores,  qui  quod  structuram  inter  se  similes, 

(1)  Victe  yag.  14  et  15. 

(2)  Vide  jiag.  10. 

2* 

diversissimi  inveniantur  quoad  naturam  evolutionis,  contra > 
pseudoplasmata  nonnulla,  quae  simillima  quoad  naturam 
evolutionis,  chemica  analysis  maxime  discernit.  Compa- 
ratione igitur  momentorum  trium  illorum  semper  uti  de- 
bemus, ad  naturam  pseudoplasmatum , persaepe  occultam, 
cognoscendam.  — Sub  finem  videamus, 

QUI  FUERIT  MORBI  EXITUS. 

Amputatio  cum  die  vigesimo  mensis  Novembris  fa- 
cta esset,  homo  pro  viribus  ut  supra  jam  dixi,  bene  se' 
habuit.  Dolores  deerant,  pulsuum  ictus  in  horae  sexa- 
gesima parte  numerabantur  centum  et  sedecim;  aegrotus 
tranquillus  erat,  lingua  humida , fames  integra.  Ascites 
paulatim  succubuit.  Diebus  insequentibus  tribus  nihil 
mutatum  est,  excepta  pulsuum  conditione.  Laesione 
enim  tanta  facta,  reactio  corporis  exoriebatur  non  parva, 
ita  ut  pulsuum  ictus  centum  et  quadraginta  numerarentur. 
Die  tertio  epithemata  frigida,  quibus  adhuc  utebamur  ad 
vulnus  tegendum,  sublata  sunt,  ne  vim  vitalem  nimis  mi- 
nueremus. Aegrotus  semper  somno  gaudebat  excellenti. 

Vigesimo  quinto  Novembris  die,  fasciae,  quibus  de- 
vinctum fuerat  vulnus,  remotae  sunt,  nec  vulneris  ea  con- 
ditio inveniebatur,  quam  exspectabamus.  Pus  enim  liqui- 
dum, mixtum  cum  sero  semper  exstillante,  telaque  spha- 
celosa  decolor  vulnus  explevit,  atque  facile  erat  intelle- 
ctu, spem  omnino  nos  fefellisse,  cum  vulnus  per  primam 
intentionem  nos  ad  integrum  reducere  sperassemus. 
Mutata  igitur  cura,  fomenta  facta  sunt  ex  infuso  specie- 
rura  aromaticarum.  Post  meridiem  aegrotus  conquere- 

batur  de  tussi  sicca,  quae  inspirationibus  profundis  pro- 
vocaretur, quamvis  doloribus  adhuc  vacuus  esset.  Sputa 
tenacia  inveniebantur,  subcruenta.  Auscultatio  ad  basin 
pulmonis  dextri  crepitationem,  superiore  parte  respiratio- 
inem  paene  tubariam  nos  docuit.  Pulsus  magni  quidem, 

: tamen  vacui  celerisquo  ictus  numerabantur  centum  tii- 
ginta  sex  in  horae  sexagesima  parte;  urina  flava  erat, 
temperatura  corporis  non  aucta,  lingua  pura  atque  hu- 
imida,  sitis  modica.  Facta  igitur  venaesectio  unciarum 
octo,  cum  ex  hypostasi  sanguinis  oriri  symptomata  haec 
arbitraremur,  atque  pro  usu  interno  praescriptnm  est: 

Rp.  Radicis  Althaeae  gjj 

Coque  cum  Aq.  ^xn  ad  collat.  ^vj 
Collat.  refrigerat,  adde: 

Kali  nitrici  gj 
Syrup.  simpl.  ^j. 

M.  D.  S.  Secunda  quaque  hora  cochlear  sumendum. 

Vigesimo  septimo  Novembris  die  inflammatio  fracta 
est*  Cum  sputa  critica  insecuta  essent,  restabat,  ut  ex- 
pectorationem  sublevaremus.  Cura  igitur  mutata,  prae- 
scripsimus: 

*RP*  Radicis  Senegae  gjj 

Coque  cum  Aq.  q.  s.  ad  Collaturam  gvj 
Collat.  refrigerat,  adde: 

Ammonii  muriat. 

Aq.  Amygd.  amar.  ™ 3j 
/ Syrup.  Althaeae  ^j. 

M.  D.  S.  Secunda  quaque  hora  cochlear  sumendum. 

Pulsus  ad  ictuum  centum  et  viginti  frequentiam  re- 
ductus est.  Signa  hydropica  magis  magisque  diminuta 
sunt,  oedema  scroti  et  femoris  sinistri  omnino  sublatum, 
hydrops  ascites  multo  minoris  ambitus  inveniebatur. 
Vulnus,  ut  antea  dictum,  adhuc  curatum  est,  quo  factum 
ut,  tela  sphacelosa  paululum  remota,  granulationes  in 
conspectum  venirent,  sparsae,  tamen  languidae  mucosae.. 

Primo  Decembris  die.  Ut  naturam  in  vulnere  sa- 
nando adjuvaremus,  fasciae  quibus  vulnus  devinctum  est 
decocto  Chinae  (ex  uncia  una  ad  collaturam  ponderis 
unius  parato)  cui  liquaminis  Myrrhae  uncias  duas  addi- 
dimus, madefactae  sunt.  Lintea  rasa,  quae  supra  tege- 
batur, vino  camphorato  conspergebatur.  Aegrotus  sem- 
per,  optime  sese  habere,  edixit. 

Die  Decembris  quarto.  Aegrotus  doloribus  pungen- 
tibus, in  regione  cordis  exortis,  cruciabatur.  Qua  de 
causa  cum  auscultationem  institueremus,  ad  hypertrophiam 
cordis  statum  inflammatorium  accessisse  invenimus,  quo 
aegroti  dolores  effecti  sunt.  Hirudinibus  igitur  octo-  ad 
regionem  cordis  appositis  pro  usu  interno  praescriptum 
est: 

Rp.  Herbae  Digital,  purp. 

Infunde  Aq.  fervid.  q.  s.  ad  Collat.  ^vj 
Refrigerat,  adde: 

Aq.  Amygd.  amar.  gjj 
, Syrup.  simpl.  gj. 

M.  D.  S.  secunda  quaque  hora  cochlear  sumendum. 

Tussi,  quae  ex  pneumonia  adhuc  restabat,  sputa 

critica  sine  ulla  contentione  exspuebantur.  Diebus  inse- 
quentibus,  cum  dolores  pungentes  adhuc  perdurarent, 
iterum  hirudines  sex,  die  insequenti  hirudines  octo  ad 
regionem  cordis  appositae  sunt;  tamen  aegroti  status  non 
multo  in  meliorem  se  vertit.  Vulnus  e contrario  in  dies 
melius  evasit;  granulationes  enim  apparuerunt  meliores 
frequentioresquc,  puris  conditio  bona  videbatur,  vulneris 
margines  adpropinquare  inter  se  coeperunt. 

Die  Decembris  octavo.  Vulnus  cum  faustum  polli- 
ceri nobis  videretur  exitum,  hydrops  iterum  incremen- 
tum fecit.  Oedema  femoris  sinistri,  scroti  et  faciei  ad- 
venerunt, hydrops  ascites  magis  magisque  increvit.  Nec 
fugere  nos  potuit,  hydrotharacera  quoque  ad  alia  miseri 
mala  advenisse.  Inspirationes  enim  permultae,  quas  nu- 
merabamus, doloresque  pungentis  nonnumquam  exorti, 
non  minus,  quam  conditio  universa  pueri  hydropica  su- 
spicationem  provocarunt;  auscultatione  adjuti,  diagnosin 
certam  facile  constituimus.  Docuit  enim  auscultatio: 

Pulmonum  amborum  regione  inferiore  nullain  ad- 
esse respirationem  vesicularem;  superiore  dextri 
pulmonis  parte  respirationem  sonoram  percepimus; 
sinister  pulmo  parte  superiore  respirationem 
ostendit,  cum  magnis  et  parvis  bullis  mixtam. 

Pulsuum  ictus  centum  quadraginta,  immo  vero  cen- 
tum sexaginta  in  horae  sexagesima  parte  enumerabamus; 
cutis  pallida  erat,  sicca,  urina  parca;  tussis,  antea  jam 
magis  remota,  saepissime  iterum  exorta,  aegrotum  vehe- 

menter  vexabat.  Ut  conditionem  miserrimam,  quantum 
fieri  posset,  sublevaremus,  praescriptum  est: 

Rp.  Rad.  Senegae  gjjj 

Coque  cum  Aq.  q.  s.  ad  Collatur.  gvj 
Sub  finem  coctionis  adde: 

Herbae  Digitalis  purp.  £^2. 

Collatur.  refrigerat,  adde: 

Oxymel.  Squill.  g/2 
Aq.  Amygd.  amar.  gjj 
Syrup.  Althaeae  gj/?. 

M.  D.  S.  Hora  quaque  secunda  cochlear  sumendum. 

Insequentibus  diebus  cum  miseri  dolores  magis  ma- 
gisque augerentur,  dyspnoea  adesset  quam  maxima,  livor 
faciei,  summa  anxietas,  denique  die  Decembris  duodecimo 
mors  insecuta  est. 

QUAE  DOCUERIT  SECTIO  CADAVERIS. 

In  cavo  cranii  nil  abnorme  apparuit,  cum  in  ven- 
triculis seri  non  major  copia  adesset,  quam  statu  integro, 
et  venae  superficiales  modice  tantum  sanguine  impletae 
essent. 

Cavum  thoracis.  Sterno  sublato  pleura  pulmonalis 
cum  costali  utriusque  lateris  concreta  esse  visa  est,  et 
saccus  pleurae  uterque  exsudato  seroso  impletus.  Quod 
exsudatum  pleurae  costalis  dextrae  gelatinosum  apparuit, 
digiti  decimam  circiter  partem  crassum , sero  permulto 
infiltratum.  Si  aegrotus  per  longius  temporis  spatium 
vixisset  neque  ratio  evolutionis  prohibita  fuisset  morte, 
ut  in  eandem  pathicam  substantiam,  in  Osteoideni  commu- 

taretur  exsudatum  hoc,  futurum  fuisse,  videtur  veri- 
simile. 

Cordis  hypertrophia  sectioue  confirmabatur;  nihil 
aliud  iu  hoc  organo  iuveniebatur  ab  integro  abhorrens, 
nisi  in  pericardio  fluidi  serosi  aliquid  effusum. 

In  pulmonibus  ipsis  sanguinis  stasin,  cujus  antea 
memoratum  est,  infiltratio  secuta  erat  pulmonis  totius 
dextri;  hepatisatio  inferiore  parte  alba,  superiore  rubra 
apparuit.  Tubercula  miliaria  in  utroque  pulmone  sparsa 
inveniebantur,  sed  non  frequentia;  nec  deerant  cavernae 
singulae  (qualis  in  sinistri  pulmonis  regione  clavicularia 
maxima,  magnitudinis  nucis  avellanae  inveniebatur,)  Prae 
caeteris  autem  in  oculos  cecidit  substantia  eburnea  dura, 
quae  inhaerens  substantiae  pulmonis  ipsius  dextri,  cum 
persecarem  massam  ostendebat  albam,  osseam.  Haec 
ossificatio  intus  diploem  ossium  admodum  duram  obfe- 
rens  formae  in  universum  rotundae  erat  diametri  fere 
pollicis.  Minor  alia  ossificatio  magnitudine  pisi  aderat. 
Joa.  Miillerii,  quo  praesente  sectio  cadaveris  facta 
est,  secuti  sententiam,  eadem  ex  massa,  qua  osteoides, 
substantiam  hanc  formatam  esse,  reperimus.  Restat  ut 
Simonis  exploratione  chemica  adjuvante,  certum  de  hac 
re  judicium  confirmetur. 

Cavum  abdominis.  Hepatis,  lienisque  hypertrophia 
quidem  parva  inveniebatur,  tamen  quoad  structuram  du- 
ritiemque et  colorem  omnino  immutatae  videbantur.  Ven- 
triculus, tractus  intestinalis,  organa  uropoetica,  omnino 
sana  apparuerunt.  — 

Unum  tantum  restat  momentum,  memoratu  dignum. 
Mirum  videbatur,  osteoiclem,  de  quo  scripsi,  tam  brevi 
tempore  ad  tantam  magnitudinem  provectum  esse.  Sci- 
mus omnes,  carcinomatum  varia  genera  excepto  carcino- 
mate medullari  tardius  progredi  atque  vitam  hominis  me- 
dico adjuvante,  per  longius  temporis  spatium  protrahi 
posse.  Hoc  in  casu  cur  rapidius  exstiterit  tumoris  in- 
crementum, duae  mihi  videntur  causae  praedisponentes; 
quarum  altera  posita  est  in: 

constitutione  hominis.  Morbi  indoles  diutius  certe 
latuit  in  aegroti  cotpore;  quae  cum  per  longum  tempus 
puer  viveret  in  optima  conditione,  morbum  reprimente, 
cum  aere  semper  salubri  frueretur  atque  corporis  exer- 
citationibus, acquievit,  donec  loco  minoris  resistentiae 
plaga  accepta  constituto  rapide  eveheretur.  Quod  me- 
dicorum multorum  eorumque  egregie  versatorum  expe- 
rientia docti  persaepe  fieri,  pro  certo  habemus.  Aeque 
ac  si  bestia  quaedam  fera,  (ut  mihi  liceat  uti  hac  com- 
paratione) mansuefacta  hominum  labore,  diutius  jam  cru- 
delitatis innatae  exemplum  nullum  dederit,  tamen,  quum 
guttam  sanguinis  videat,  revocata  natura  indomita  surgit, 
atque  furorem  effundens  in  custodem  rapide  dilaniatum 
relinquit  miseri  cadaver;  ita  dyscrasiae  quoque  hae,  per 
longius  quidem  temporis  spatium  acquiescentes,  cum  ex- 
oriundi  occasio  data  sit,  mala  provocant  atque  iugenti 
celeritate  ad  maximum  gradum  perducunt. 

Altera  autem  causa,  qua  factum  est,  ut  tumor  tam 

brevi  tempore  ad  tantam  magnitudinem  evehatur,  posita 
mihi  videtur  in: 

aetate  aegroti  juvenili.  Omnes  enim  scimus,  moi- 
bos  certos  in  certis  praecipue  humanae  vitae  aetatibus 
apparere.  Morbi  omnes,  qui  debilitatem-  senilem,  decre- 
piditatemque  universam  sequuntur,  in  his  gangraena  se- 
nilis, ossificatio  arteriarum  similesque  in  senectute  inve- 
niuntur; affectiones  arthriticae  provectioris  aetatis  pul- 
monum morbi  juvenum  esse  solent.  Quod  idem  hoc 
nostro  in  casu  vidimus.  Aegrotus  enim  puer  annorum 
quatuordecim  pubescere  coepit.  Quo  tempore  cum  omnino 
mutationes  et  corporis  et  animi  hominum  quam  maximas 
oriri  videamus,  in  primis  ossa  ad  altiorem  evolutionis 
gradum  perducuntur.  Ossa  cranii  formam  certam  adipi- 
scuntur; maxilla  inferior,  quae  antea  divisa  erat,  jungi- 
tur; vertebrae  primo  tempore  cartilaginosae,  tum  ex  tri- 
bus compositae  ossibus,  in  ossa  singula  confirmantur. 

- Quod  idem  fieri  vidimus  in  osse  sacco , ossibusque  pel- 
vis. Ossa  tubulosa  longiora  redduntur,  medulla  explen- 
tur. Epiphyses,  antea  cartilaginosae,  postquam  in  com- 
pactam substantiam  osseam  mutatae  sunt,  et  diaphyses, 
priore  tempore  cartilagine  tantum  junctae,  postea  os  sin- 
gulum formant.  Quomodo  cum  pubertatis  esse  videamus, 

\ 

ut  ossa  antea  non  confirmata,  substantiaeque  mollioris  ' 
ad  duritiem  perducat  atque  vim,  quibus  utantur  ad  su- 
stentandum corpus,  hac  quoque  aetate  maximam  ad  mor- 
bos diversissimos  praedispositiondm  iis  inesse  vidimus. 

Ut  quaeque  enim  pars  corporis  humani  fit  maxime  evo- 

luta,  ita  maxima  ei  inest  conditio  morborum  excolendo- 
rum. Dyscrasiae  qualescunque  quiescant  in  corpore 
quanta  rapiditate  excolantur  in  pubescentibus  occasione 
quantumvis  parva  data,  res  est  omnibus  nota,  exemplo 
nostro  confirmata. 

E contrario  videmus  homines,  quorum  constitutio 
omnis  manifeste  docuerit  dyscrasiain  latentem,  cum  evo- 
lutionis annos  superaverint,  persaepe  cum  pubertate  dys- 

crasias  quoque  superasse.  Nec  quidquam  est,  quod  im- 

\ 

pediat,  quominus  puerum  nostrum,  cum  annum  vigesimum 
excessisset,  mutasse  naturam  lymphaticam  putemus,  nec 
morbis  excolendis  tantam  fuisse  in  eo  praedispositionem. 
Nec  umquam  plaga  accepta  tanto  fuisset  homini  decre- 
mento. 

V I T A. 

Eduardus  Ruffraann  in  Borussiae  orientalis 
pago  Kobbelbude,  qui  non  multum  abest  ab  urbe  Regis- 
monte,  anno  MDCCCXX.  natus  sum,  patre  Carolo 
Ruffmann,  qui  munere  regio  fungitur,  matre  Joanna 
e gente  Stollhoff,  quibus  Dei  benevolentia,  adhuc  sal-  . 
vis  gaudeo.  Fidei  addictus  sum  evangelicae. 

Primis  litterarum  elementis  et  domi  imbutus  sum  et 
in  gymnasio  Kniphofiano,  quod  tunc  temporis  directore 
Lucas  florebat;  anno  MDCCCXXXVIII. , examine  abi- 
turientium  rite  absoluto , testimonio  maturitatis  ornatus 
a Prorectore  magnifico  Drumann  civibus  universitatis 
Regiomontanae  adscriptus  et  in  medicorum  ordinem  ab 
111.  Seerig,  t.  t.  decano  spectabili,  relatus  sum. 

Per  semestria  sex  hisce  et  philosophicis  et  medicis 

virorum  et  111.  et  Cei.  uti  mihi  licuit  praelectionibus: 
Cei.  Rosenkranz  de  logice,  metaphysice,  et  encyclopae- 

tlia  philosophica,  Cei.  Lue  as  de  libro  »Faust,«  111. 
Druma n n de  historia  nostrae  aetatis,  doct.  Gervais 
de  Germanorum  litteratura;  tum  juridicas  quoque  non- 
nullas frequentavi  scholas  apud  viros  111.  Schweikart, 
Sanio  de  Buchholz.  Tum  Cei.  Meyer  de  botanica 
generali  et  speciali  disserentem  audivi,  111.  Rathke  de 
zoologia,  de  splanchnologia  et  angiologia,  Cei.  Dulk  de 
chemia  experimentali,  zoochemia  et  phytochemia.  Osteo- 
logiam,  syndesmologiam,  myologiam,  neurologiam,  artem- 
que cadavera  rite  secandi,  et  anatomiain  generalem  Exp. 
Burdach  jun.,  physiologiam  Exp.  Cruse,  chirurgiam 
111.  Seerig  me  docuerunt. 

Auctumno  anni  MDCCCXLI.  ad  hanc  almam  uni- 
versitatem me  contuli,  a rectore  magnifico  111.  Die  te- 

rici  in  numerum  civium  academiconun  receptus,  et  ab 
111.  Juengken,  t.  t.  Decano  spectabili,  in  medicorum  al- 
bum inscriptus  sum. 

Inde  ab  illo  tempore  hisce  gavisus  sum  praeceptori- 
bus: Cei.  Eck  de  pathologia,  Cei.  Romberg  de  diagnosi 
morborum  cordis,  pulmonum  atque  nervorum,  Exp.  lsen- 
see  de  morbis  cutaneis,  111.  Kluge  de  arte  obstetricia. 
Scholis  clinicis  medicis,  chirurgicis,  ophthalmiatricis  et  ob- 
stetriciis apud,  viros  Cei.  ct  111.  Wolff,  Jiingken, 
Romberg  et  Kluge  adfui. 


/ 


Quibus  omnibus  praeceptoribns  optime  de  me  meri- 
tis gratias  ago  quam  maximas. 

Nunc  vero  tentaminibus ? tam  philosophico,  quam 
medico,  nec  non  examine  rigoroso  rite  superatis,  disser- 
tatione conscripta,  thesibusque  publice  defensis,  spero 
fore,  ut  summi  in  utraque  medicina  honores  in  me  con- 
ferantur.' 

THESES. 


1.  Suicidium  semper  animi  morbum  supponit. 

2.  Omne  animal  temperamento  praeditum. 

3.  Medicus  nemo,  nisi  psychologus. 

4.  Naevi  materni  ex  matris  imaginatione  oriri  possunt. 

5.  Nullum  est  certum  graviditatis  signum,  excepta  au- 
scultatione. 

